Et vidne ringede natten til tirsdag klokken 04.23 til Nordjyllands Politi efter at have set tre gerningsmænd køre fra SuperBrugsen i Farsø Rådhuscentret i en grålig personbil. De tre gerningsmænd er formodentlig kommet ind i SuperBrugsen gennem en knust rude. Det er endnu uvist, hvad der er forsvundet ved indbruddet. Det oplyser vagtchef ved Nordjyllands Politi, Frank Liltorp. Politiet efterlyser nu vidner i sagen, der kan fortælle mere om de tre hætteklædte mænd, der er set flygte fra stedet. Oplysninger kan gives til Nordjyllands Politi på telefonnummer 114.
Nordjyllands Politi er på jagt efter tre gerningsmænd, som er set flygte fra SuperBrugsen i Farsø Centret efter et indbrud.